Sigurd Agersnap (SF), 2025-09-09:
Tak for ordet, formand.
Det kunne jo være, at der var lidt inspiration at hente.
Det ved jeg ikke.
Men der lå en video med finansministeren, der slæber læssevis af tunge, trykte finanslove ind igennem vinduet i Finansministeriet.
I en tid med et statsligt arbejdsprogram, AE-udrulning og opgavebortfald i staten er det en af de første opgaver, jeg vil foreslå vi fjerner fra finansministerens bord.
Det må kunne effektiviseres, det er ikke en opgave, der behøver at ligge hos finansministeren, og det kan være, at man ikke behøver at printe den finanslov i helt så mange eksemplarer.
Jeg ledte videre efter inspiration og faldt over et gammelt citat, som undervisningsministeren havde fundet frem for nylig.
Det er et gammelt citat af Palme: »Politik er at ville«.
Det er jo et godt citat, og det er også rigtigt.
Uden en vilje kan man ikke lave politik.
Og når man læser finansloven, får man lidt lyst til at spørge: Kære regering, hvad er det, i vil?
I en historisk tid, hvor pengene vælter ind i kassen som aldrig før, hvor man lige inden sommer fandt ekstra 58 mia. kr. i de offentlige kasser, og hvor råderummet bare i den her regerings tid er blevet opjusteret med mere end 120 mia. kr., har man unikke muligheder for faktisk at levere på det, man vil.
Så hvad er det, der skal ændres i det danske samfund?
Hvad vil I ændre?
Når jeg læser finansloven, bliver jeg kun lidt mere forvirret.
Den politiske kompas nul er simpelt hen rundtosset.
Der er lidt i øst, lidt i vest, og så er der øjeblikke, hvor kompasset slår helt ud.
Det er svært at navigere efter sådan et kompas.
Udenrigsministeren har engang sagt, og jeg citerer: Hvis kort og terræn ikke passer sammen, så følg terrænet.
Men følger man terrænet uden en plan eller nogen idé om, hvor man vil hen, skal man nok lade nogle andre lede an.
Regeringen går lidt til højre, så lidt til venstre, og hvis man hele tiden går lidt til højre og så lidt til venstre, bevæger man sig jo ikke rigtig ud af stedet.
Man står simpelt hen i stampe.
I finanslovsforslaget er der lavere sukkerafgifter, topskattelettelser, skattelettelser for virksomhedsarvinger, der er arveskattelettelser til nevøer og niecer.
Det ligner et skridt til højre og en gave primært til dem i det her samfund, som har mest.
Hvis ikke jeg tager meget fejl, vil vi næste år se de nok største skattelettelser i nyere danmarkshistorie.
Det ligner simpelt hen, at 2026 bliver det år, hvor der er uddelt de største skattelettelser i nyere tid, og en stor del af dem er meget skæve skattelettelser.
I SF ved vi godt, hvad vi vil.
Vi vil gerne hjælpe med de stigende priser, men vi vil primært hjælpe dem med det største behov.
Direktøren skal nok klare sig, og måske har han ikke engang opdaget, at priserne er steget i supermarkedet.
Men dem, som virkelig kan mærke det, er dem, som ikke har fået del i regeringens skattelettelser.
De stigende priser presser ikke lige meget hos alle, de presser mest dem med de laveste indkomster.
Men man har valgt at give mest hjælp i toppen til dem med de største indkomster.
Det er skævt.
Bladrer man så videre i finansloven, drejer regeringens kompasnål så den anden vej.
Så er der penge til bedre normeringer i daginstitutioner, og det er ubetinget godt.
Det er noget, vi i SF er rigtig glade for, og det er noget, som vi har råbt op om i mange år, for vores børns hverdag er noget af det vigtigste, og der er brug for flere kolleger til de dygtige pædagoger og pædagogiske assistenter i landets vuggestuer og børnehaver.
Men når man ser finansloven samlet set, kan man ikke stå tilbage uden at tænke på alt det gode, som man kunne have gjort i den her finanslov, hvis man konsekvent prioriterede det vigtigste og ikke skæve skattelettelser.
Så kunne man faktisk løfte velfærdssamfundet ind i fremtiden, sørge for, at der ikke er nedslidte skoler eller plejehjem, hvor man må se langt efter personalet, som styrter rundt på gangene, sørge for efterfødselsklinikker i landet, så det ikke kun er i København, hvor en SF-borgmester har kæmpet ihærdigt for det, og vi kunne gøre noget ved den stressepidemi, hvor mere end 50.000-55.000 danskere er sygemeldt lige nu med arbejdsrelateret stress, og vi kunne gøre noget for folkeskolen.
Nej, jeg tror, at vi har sagt meget klart og ad rigtig mange omgange nu, at SF vil have en rød regering efter næste valg.
Det er det, vi går til valg på, og det er klart, at det ikke er med Venstre.
Så kan det godt være, at vi i SF og Liberal Alliance er uenige om finanslovspolitikken.
Men det her med at have en tydelig retning for, hvor det er, man vil hen med samfundet, tror vi egentlig på igen, og derfor har vi sagt, at man skal have en klart rød regering.